Omstrede vismeelfabriek kry groen lig in Wes-KaapDie Oceana-vismeelfabriek in Houtbaai (Foto via Fresh Air for Hout Bay) Die Wes-Kaapse regering het die groen lig gegee vir die oprigting van ŉ omstrede vismeelfabriek in Mosselbaai, ondanks geweldige teenkanting deur die inwoners van dié skilderagtige dorp op die Tuinroete. Hulle vrees dat die beoogde fabriek ŉ stank oor die dorp sal laat hang en dit van ŉ gewilde vakansiedorp in ŉ industriële agterplaas sal verander. Die provinsie se departement van omgewingsake en ontwikkelingsbeplanning sê die positiewe gevolge van Afro Fishing se voorgestelde projek ten bedrae van sowat R350 miljoen weeg op teen die negatiewe gevolge daarvan en dat plaaslike diensverskaffers en die Mosselbaai-ekonomie daarby sal baat. Een van die voorwaardes van die toestemming is dat die nuutste tegnologie om lugbesoedeling te voorkom by die aanleg geïnstalleer moet word. Die fabriek sal tot 1 000 ton rou vis per dag verwerk en sal vismeel en visolieprodukte vir die uitvoermark produseer waar dit as ŉ bestanddeel van diere-voer gebruik word. Sowat vier kilogram vis is nodig om een kilogram vismeel te vervaardig. Geskokte inwoners wat in hul honderde die projek teengestaan het, is woedend. Elsa Wessels, die redakteur en eienaar van die aanlyn koerant Mosselbayonteheline.co.za het aan Maroela Media gesê al die bloedsweet was verniet. “Hierdie magtiging is net ’n bewys dat die stem van die land se burgers baie min impak op plaaslike, provinsiale en nasionale beslissings het wat hulle direk raak en nadelig beïnvloed.” Nog ŉ inwoner, Petro van der Westhuizen, het aan Maroela Media gesê dit gaan ŉ ramp vir die mooie Mosselbaai wees. “Ons dorp gaan vrot.” Ook op Facebook het inwoners van hulle laat hoor: “Julle gaan Mosselbaai verwoes”, “Skandelik” en “Hoe durf hulle as almal nee gesê het”, was van die kommentare. Daar was egter ook die wat gejuig het in die hoop dat die fabriek werkgeleenthede gaan skep. Maroela Media het voorheen berig dat dit slegs seisoenale werk aan sowat 200 mense gaan verskaf. Lede van die gemeenskap het nou 20 dae om teen die besluit te appelleer.